
ПРОЕКТ BG051PO001-5.2.11-0001-C0001

„И АЗ ИМАМ СЕМЕЙСТВО”

Проектът се осъществява с финансовата подкрепа на
Оперативна програма „Развитие на човешките ресурси”,
съфинансирана от Европейския социален фонд на Европейския съюз

Новородено бебе е първото настанено по проект „И аз имам семейство” в Горна Оряховица

Първото настаняване на дете по проект „И аз имам семейство” е вече факт. Приемното семейство Еленка и Георги Евлогиеви са от Горна Оряховица. 

Информацията за новородено, нуждаещо се от спешно настаняване в приемно семейство, бе получена навръх Деня на християнското семейство-21 ноември. От Дирекция „Социално подпомагане” Панагюрище съобщават за родено на 14 ноември бебе, което е изоставено в родилното отделение на болницата в града. След направено проучване от служителите на Дирекцията в Панагюрище е установено, че майката е с адрес в Община Лясковец, която е към Дирекция „Социално подпомагане” Горна Оряховица. Разговаряно е и с разширеното семейство на майката, но никой от близките не желае да поеме грижата за новороденото бебе, а майката към момента е в неизвестност.

Направеното спешно запитване от Дирекция „Социално подпомагане” Панагюрище за подходящо приемно семейство в Община Горна Оряховица, получава положителен отговор от Екипът по приемна грижа. Направена е незабавна координация между Общината, приемните родители и Дирекциите Социално подпомагане в Горна Оряховица и Панагюрище. На утвърденото приемно семейство е предоставена информация за детето, обсъдена е организацията по транспортирането и спешното настаняване на новороденото. Осигурен е транспорт от Община Горна Оряховица и на 23 ноември Еленка и Георги Евлогиеви, придружени от социален работник от Екип приемна грижа приеха детето от родилното отделение на болницата в Панагюрище. За отглеждане на новороденото е сключен договор между кмета на Общината инж. Добромир Добрев и приемните родители.

Еленка и Георги Евлогиеви са едно от седемте професионални приемни семейства от Общината, утвърдени от специализираната комисия по приемна грижа към Регионална дирекция „Социално подпомагане” Велико Търново, в рамките на проект „И аз имам семейство”. Проектът се осъществява с финансовата подкрепа на Оперативна програма „Развитие на човешките ресурси”, съфинансирана от Европейския социален фонд на Европейския съюз. Бенефициент на проекта е Агенция „Социално подпомагане”. Реализирането му на местно ниво се осъществява от Община горна Оряховица след подписано партньорско споразумение. Приоритетна група за настаняване при приемни родители са децата на възраст от 0 до 3 години, както и деца с увреждания. 

